(Návrh)
Nariadenia vlády
zo ………. 2001,
ktorým sa ustanovujú podrobnosti o technických požiadavkách a postupoch posudzovania zhody na námorné vybavenie
Vláda Slovenskej republiky podľa § 9 ods. 3 a § 12 ods. 5 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov (ďalej len „zákon“) nariaďuje:
§ 1	
(1)	Do skupiny určených výrobkov „námorné vybavenie“ podľa § 9 ods. 1 zákona patria zariadenia, ktoré sa umiestňujú na palube námornej lode) alebo námorného rekreačného plavidla) ďalej len (ďalej len „loď“), na ktoré bol vydaný bezpečnostný certifikát o technickej spôsobilosti podľa medzinárodnej zmluvy,) ktorou je Slovenská republika viazaná (ďalej len „medzinárodná zmluva“) na zabezpečenie ich voľného pohybu; zariadenia sú uvedené v prílohe č. 1.
(2)	Do skupiny námorné vybavenie podľa odseku 1 nepatria zariadenia určené na lode zavedené do výzbroje ozbrojených síl, ozbrojených bezpečnostných zborov, ozbrojených zborov a do výzbroje Slovenskej informačnej služby.
§ 2	
(1)	Výrobca alebo jeho splnomocnenec vykoná alebo nechá vykonať na zariadeniach podľa § 1 ods. 1 posúdenie zhody vlastností s technickými požiadavkami (ďalej len „posúdenie zhody“) podľa § 12 ods. 3 zákona postupmi upresnenými v § 9 a v prílohe č. 2.
(2)	Na účely tohto nariadenia sa rozumie:
a)	zariadením technická časť námorného vybavenia uvedená v prílohe č. 1, ktorá sa umiestňuje na palubu lode a spĺňa požiadavky medzinárodných zmlúv a rozhodnutí Medzinárodnej námornej organizácie alebo technická časť ktorá sa dobrovoľne umiestňuje na palube lode na používanie, vyžadujúca schválenie orgánmi štátu, pod vlajkou ktorého loď pláva, a podľa medzinárodných zmlúv alebo rozhodnutia Medzinárodnej námornej organizácie,
b)	rádiokomunikačným zariadením zariadenie požadované podľa medzinárodných zmlúv) a obojsmerný rádiotelefónny prístroj VHF,
c)	medzinárodným dokumentom medzinárodná zmluva, rozhodnutie Medzinárodnej námornej organizácie a medzinárodná norma [§ 5 ods. 1 písm. a) zákona],
d)	značkou zhody symbol uvedený v § 10 a znázornený v prílohe č. 4,
e)	autorizovanou osobou podnikateľ alebo iná právnická osoba poverená príslušným štátnym orgánom na vykonávanie posúdenia zhody podľa § 11 zákona,
f)	umiestnením zariadenia na palube jeho inštalovanie alebo položenie na palubu lode,
g)	bezpečnostným certifikátom certifikát vydaný autorizovanou osobou,
h)	loďou loď, na ktorú sa vzťahujú medzinárodné zmluvy,
i)	loďou spoločenstva loď, ktorej je príslušným orgánom štátu Európskeho spoločenstva alebo príslušným orgánom Slovenskej republiky vydaný bezpečnostný certifikát,
j)	novou loďou loď, ktorej kýl je už založený alebo loď, ktorá sa nachádza v podobnej etape konštrukcie; podobná etapa konštrukcie je etapa v ktorej začala
1.	stavba identifikovateľná so špecifickou loďou,
2.	montáž, zahŕňajúca aspoň 50 t alebo 1 % odhadovanej hmotnosti celého konštrukčného materiálu podľa toho, ktorá hodnota je menšia,
k)	slovenskou technickou normou, norma ustanovená a prijatá podľa medzinárodných zmlúv a rozhodnutí Medzinárodnej námornej organizácie, na definovanie skúšobných metód a výsledkov, ale len vo forme uvedenej v prílohe č. 1, prijatá napríklad
1.	Medzinárodnou námornou organizáciou,
2.	Medzinárodnou organizáciou pre normalizáciu,
3.	Medzinárodnou elektrotechnickou komisiou,
4.	Európskou komisiou pre normalizáciu,
5.	Európskou komisiou pre elektrotechnickú normalizáciu,
6.	Európskym inštitútom pre normalizáciu v telekomunikáciách,
l)	schválením vzorky typu postup, hodnotiaci vyrobené zariadenie podľa slovenských technických noriem a vydanie certifikátu.
§ 3	
(1)	Podľa tohto nariadenia sa postupuje aj pri posudzovaní zhody zariadenia, ktoré sa používa na palube
a)	novej lode spoločenstva bez ohľadu na to, či sa loď v čase jej stavby nachádza na území štátu Európskeho spoločenstva alebo Slovenskej republiky,
b)	lode spoločenstva, ak také zariadenie
1.	nebolo umiestnené predtým na palube lode, alebo
2.	ktoré bolo predtým umiestnené na palube lode, je nahradené iným zariadením, okrem prípadov, v ktorých je to medzinárodnou zmluvou upravené odlišne, bez ohľadu na to, či sa loď v čase, keď je zariadené umiestnené na jej palubu, nachádza na území štátu Európskeho spoločenstva alebo Slovenskej republiky.
(2)	Ak sa na zariadenia uvedené v odseku 1 vzťahuje iný technický predpis,) prednostne sa použije postup podľa tohto nariadenia.
§ 4	
Autorizovaná osoba pri vydaní alebo obnove bezpečnostného certifikátu zabezpečí, aby zariadenie na palube lode spoločenstva, spĺňalo požiadavky podľa tohto nariadenia.
§ 5	
(1)	Zariadenie uvedené v prílohe č. 1 časť A. 1 môže byť uvedené na trh alebo umiestnené na palubu lode spoločenstva, ak je označené značkou zhody a spĺňa požiadavky podľa tohto nariadenia alebo ak je na takéto zariadenie vydaný alebo obnovený bezpečnostný certifikát a ak spĺňa požiadavky podľa medzinárodných dokumentov uvedených v tejto prílohe.
(2)	Vydanie bezpečnostného certifikátu predchádza vydaniu rádiovej licencie príslušným orgánom podľa medzinárodných zmlúv.
§ 6	
Zhoda zariadenia s požiadavkami medzinárodných dokumentov sa preukazuje použitím slovenských technických noriem a postupmi posudzovania zhody uvedenými v prílohe č. 1 časť A. 1. Pri technických častiach podľa prílohy č. 1 časť A. 1, kde sú určené oba spôsoby posúdenia zhody si výrobca alebo jeho splnomocnenec môže vybrať, ktorý z nich použije.
§ 7	
(1)	Na novej lodi, bez ohľadu na vlajku pod ktorou pláva, ktorá nie je registrovaná v členskom štáte Európskych spoločenstiev alebo v Slovenskej republike, ale má byť prevedená do námorného registra Slovenskej republiky vykoná autorizovaná osoba pri prevode inšpekciu, aby overila, či skutočne zariadenia na palube lode zodpovedajú bezpečnostným certifikátom a/alebo či spĺňajú požiadavky podľa tohto nariadenia a či sú označené značkou zhody alebo rovnocenným symbolom tak, aby vyhoveli požiadavkám na schválenie typu zariadenia podľa tohto nariadenia.
(2)	Zariadenie sa vymení, ak nie je označené značkou zhody alebo rovnocenným symbolom, ktorý považuje autorizovaná osoba za vyhovujúci.
(3)	Na zariadenie, ktoré je považované za rovnocenné podľa odsekov 1 a 2 možno vydať certifikát, ktorý je vždy k dispozícii spolu so zariadením. Certifikát umožňuje štátu, pod vlajkou ktorého loď pláva, umiestniť takéto zariadenie na palube lode a možno v ňom uložiť obmedzenia alebo ustanoviť opatrenia týkajúce sa používania zariadenia.
(4)	Príslušný orgán štátu, pod vlajkou ktorého loď pláva, môže požadovať v prípade rádiokomunikačného zariadenia, aby takéto zariadenie nevhodne neovplyvňovalo požiadavky rádiofrekvenčného spektra.
§ 8	
(1)	Úrad pre normalizáciu, metrológiu a skúšobníctvo Slovenskej republiky (ďalej len „úrad“) oznamuje príslušným orgánom Európskych spoločenstiev autorizované osoby, ktoré poveril na vykonávanie postupov uvedených v § 9, spolu so špecifickými úlohami, ktoré majú tieto autorizované osoby vykonávať a s identifikačnými kódmi, ktoré im príslušné orgány Európskych spoločenstiev vopred pridelili. Každá autorizovaná osoba, pred oznámením poverenia, predloží úplné informácie preukazujúce splnenie kritérií ustanovených v prílohe č. 3.
(2)	Úrad najmenej raz za dva roky vykoná kontrolu podľa § 11 ods. 12 zákona, plnenia úloh autorizovanou osobou, ktorou overuje, či autorizovaná osoba naďalej spĺňa aj kritériá podľa prílohy č. 3.
(3)	Ak úrad zistí, že autorizovaná osoba nespĺňa alebo prestala spĺňať kritériá podľa prílohy č. 3 zruší podľa § 11 ods. 13 zákona jej poverenie a bezodkladne o tom informuje príslušné orgány Európskych spoločenstiev.
§ 9	
(1)	Podrobnosti o postupoch posudzovania zhody zariadení sú uvedené v prílohe č. 2.
(2)	Posúdenie zhody vzorky typu podľa § 12 ods. 3 písm. b) zákona (postup b) sa vykoná na zariadeniach uvedených v prílohe č. 1 časť A. 1 predtým ako sú uvedené na trh a podľa výberu výrobcu alebo jeho splnomocnenca, pôsobiaceho v rámci Európskeho spoločenstva. Na každom zariadení sa ešte vykoná:
a)	posúdenie zhody zariadenia s certifikovaným typom zariadenia podľa § 12 ods. 3 písm. c) zákona (postup c), alebo
b)	posúdenie systému kvality vo výrobe, pri kontrole a výstupných skúškach zariadenia podľa § 12 ods. 3 písm. d) zákona (postup d), alebo
c)	posúdenie systému kvality pri výstupnej kontrole zariadenia podľa § 12 ods. 3 písm. e) zákona (postup e), alebo
d)	overenie zhody s certifikovaným typom každého zariadenia alebo štatisticky vybratej vzorky zariadení podľa § 12 ods. 3 písm. f) zákona (postup f), alebo
e)	posúdenie komplexného zabezpečenia systému kvality vrátane osvedčenia o skúške návrhu podľa § 12 ods. 3 písm. h) zákona (postup h).
(3)	O posúdení zhody podľa odseku 2 vydá výrobca alebo jeho splnomocnenec vyhlásenie o zhode, ktoré je písomné a uvádzajú sa v ňom údaje podľa prílohy č. 2.
(4)	Ak sú sady zariadení vyrábané jednotlivo alebo v malých množstvách a nie v sériách alebo hromadne, postupom posudzovania zhody môže byť overenie zhody každého zariadenia podľa § 12 ods. 3 písm. g) zákona (postup g).
§ 10	
(1)	Na zariadenie uvedené v prílohe č. 1 čas A. 1, ktoré spĺňa požiadavky medzinárodných dokumentov a ktoré je vyrobené podľa postupov posudzovania zhody, umiestni výrobca alebo jeho splnomocnenec značku zhody podľa prílohy č. 4.
(2)	Za značku zhody umiestňuje výrobca alebo jeho splnomocnenec identifikačný kód autorizovanej osoby, ktorá vykonala postup posudzovania zhody, ak táto je zapojená do výrobno-kontrolnej etapy a najmenej dvojmiestne číslo roku, v ktorom bola značka zhody umiestnená. Za umiestnenie identifikačného kódu je zodpovedná autorizovaná osoba alebo výrobca alebo jeho splnomocnenec.
(3)	Značku zhody pripevní výrobca alebo jeho splnomocnenec na zariadenie alebo na jeho údajový štítok tak, aby bola viditeľná, čitateľná a nezmazateľná počas predpokladanej životnosti zariadenia. Ak to nie je možné alebo prípustné, vzhľadom na povahu zariadenia, pripevní sa značka zhody na obal výrobku, na štítok alebo do dokumentácie o výrobku.
(4)	Na zariadenie sa nepripevní žiaden iný symbol alebo nápis, ktoré by mohli niekoho uviesť do omylu, ak ide o význam alebo grafiku značky zhody uvedenej v tomto nariadení.
(5)	Značku zhody pripevní výrobca alebo jeho splnomocnenec na zariadenie na konci výrobného postupu.
§ 11	
(1)	Na účely zabezpečenia zhody zariadenia s týmto nariadením možno prijať opatrenia potrebné na zabezpečenie kontroly vzorky zariadenia označeného značkou zhody, ktoré je na trhu a ktoré ešte nebolo umiestnené na palube.
(2)	Po umiestnení zariadenia na palubu lode spoločenstva, ktoré spĺňa požiadavky podľa tohto nariadenia, je posudzovanie jeho zhody autorizovanou osobou štátu, pod vlajkou ktorého loď pláva, povolené len vtedy, ak medzinárodné dokumenty z bezpečnostného hľadiska alebo z hľadiska zabránenia znečistenia mora, vyžadujú vykonanie prevádzkových výkonnostných skúšok na palube, ak nie sú duplicitné s už vykonanými postupmi posudzovania kvality. Autorizovaná osoba štátu, pod vlajkou ktorého loď pláva, môže požadovať od výrobcu, jeho splnomocnenca alebo od osoby zodpovednej za uvedenie výrobku na trh, aby predložil inšpekčné alebo skúšobné správy.
§ 12	
Dohľad nad tým, či zariadenie podľa § 1 spĺňa požiadavky ustanovené zákonom a týmto nariadením vykonávajú orgány dohľadu podľa § 30 až 32 zákona.
§ 13	
(1)	Ak tak ustanovuje medzinárodná zmluva za mimoriadnych okolností technickej inovácie možno zariadenie, ktoré nespĺňa požiadavky postupu posudzovania zhody, umiestniť na palubu lode spoločenstva, ak sa preukáže, že také zariadenie je rovnako účinné ako zariadenie, ktoré spĺňa požiadavky postupu posudzovania zhody.
(2)	V prípade rádiokomunikačného zariadenia podľa odseku 1 možno požadovať, aby takéto zariadenie nevhodne neovplyvňovalo požiadavky rádiofrekvenčného spektra.
(3)	Pri posudzovaní zhody zariadenia podľa odsekov 1 a 2 nesmie autorizovaná osoba robiť rozdiely medzi zariadením vyrobeným v štáte, pod vlajkou ktorého loď pláva, a zariadením vyrobeným v iných štátoch.
(4)	Na zariadenie vydá autorizovaná osoba certifikát, ktorý je súčasťou sprievodnej dokumentácie zariadenia a ktorý umožňuje umiestniť zariadenie na palubu lode a možno v ňom uložiť obmedzenia alebo ustanoviť opatrenia týkajúce sa používania zariadenia.
(5)	Ak výrobca alebo jeho splnomocnenec umiestni takéto zariadenie na palube lode spoločenstva, ihneď úradu oznámi podrobnosti spolu so správami o výsledkoch všetkých skúšok, hodnotení a postupov posudzovania zhody.
(6)	Úrad zariadenie, tak ako je uvedené v odseku 1, navrhne na doplnenie do prílohy č. 1 časť A. 2.
(7)	Ak zariadenie na palube lode, podľa odsekov 1 a 2, je odovzdané Slovenskej republike z iného štátu, môže autorizovaná osoba podniknúť nevyhnutné opatrenia, ktoré môžu zahŕňať skúšky a praktické ukážky, aby sa presvedčila, či zariadenie je rovnako účinné ako zariadenie, ktoré spĺňa požiadavky postupu posudzovania zhody.
§ 14	
(1)	Ak zariadenie, ktoré nespĺňa požiadavky postupu posudzovania zhody môže byť umiestnené na palube lode spoločenstva len vtedy, ak:
a)	zariadenie má certifikát vydaný štátom, pod vlajkou ktorého loď pláva, ktorý je súčasťou sprievodnej dokumentácie zariadenia a ktorý povoľuje štátu pod vlajkou, ktorého loď pláva, umiestniť toto zariadenie na palube lode a ukladá obmedzenia alebo určuje opatrenia týkajúce sa používania zariadenia,
b)	povolenie je limitované na krátke časové obdobie,
c)	užívatelia sa nespoliehajú na takéto zariadenie, namiesto zariadenia, ktoré spĺňa požiadavky tohto nariadenia.
(2)	V prípade rádiokomunikačného zariadenia možno vyžadovať, aby takéto zariadenie nevhodne neovplyvňovalo požiadavky rádiofrekvenčného spektra.
§ 15	
(1)	Ak nemožno z časového hľadiska, z dôvodov omeškania alebo nákladov umiestniť na palube zariadenie, na ktoré bolo vykonané posúdenie zhody, môže sa na palube umiestniť iné zariadenie za predpokladu, že
a)	k zariadeniu je priložená dokumentácia vydaná organizáciou rovnocennou s autorizovanou osobou, ak to ustanovuje medzinárodná zmluva,
b)	nie je možné predložiť dokumentáciu podľa písmena a), zariadenie s priloženou dokumentáciou vydanou príslušným orgánom členského štátu Medzinárodnej námornej organizácie, preukazujúcou zhodu s jej požiadavkami.
(2)	O umiestnení zariadenia na palube lode podľa odseku 1 bezodkladne informuje ten kto zariadenie na palubu umiestnil úrad o druhu a charakteristikách týchto zariadení.
(3)	Príslušný orgán zabezpečí, aby zariadenie uvedené v odseku 1, spĺňalo príslušné požiadavky medzinárodných dokumentov a požiadavky podľa tohto nariadenia.
(4)	V prípade rádiokomunikačného zariadenia možno vyžadovať, aby takéto zariadenie nevhodne neovplyvňovalo požiadavky rádiofrekvenčného spektra.
§ 16	
Toto nariadenie nadobúda účinnosť 1. júla 2001.